**POLITOLÓGIA**

**Charakteristika predmetu**

Učebný predmet politológia v gymnaziálnom type štúdia je voliteľný predmet pre študentov 4. ročníka a oktávy. Má blízko k predmetom zaradeným do vzdelávacej oblasti „Človek a spoločnosť“. Hlavnou funkciou vzdelávacej oblasti je rozvíjať u žiakov aktívny prístup k reflektovaniu minulej a súčasnej spoločenskej skutočnosti z miestnej, regionálnej, celoslovenskej, európskej a celosvetovej perspektívy.

Prioritným poslaním politológie je zoznámiť žiakov s politologickými termínmi (ktoré by následne vedeli aplikovať na súčasné politické dianie vo svete); poznávať politické ideológie (liberalizmus, konzervativizmus, nacionalizmus, anarchizmus, socializmus, fašizmus, feminizmus, ekologizmus, náboženský fundamentalizmus, multikulturalizmus) a porovnať ich v historickom kontexte; analyzovať zložky moci (exekutívy, legislatívy a jurisdikcie) v súčasnom svete (vybraných krajinách) a zaoberať sa formou diskusie aktuálnymi politickými udalosťami v globálnom alebo regionálnom priestore. Ak je to možné, využívať pri jednotlivých témach informácie z printových médií resp. videozáznamov z rôznych zdrojov a podrobiť ich konštruktívnej kritike.

**Ciele predmetu v prepojení na kľúčové kompetencie**

**Politológia** rozvíja kompetencie, ktoré majú umožňujú žiakom využiť získané znalosti v rôznych poznávacích a praktických situáciách. Žiaci sú schopní klásť otázky na prejavy politiky v minulosti, v súčasnosti i prognózovať budúci vývoj. Na základe získaných poznatkov si vedia  vytvárať postupne vlastný názor. Cieľom je umožniť žiakom komplexný pohľad na politiku, kritický pohľad na rôzne politické udalosti. Dôraz sa kladie na aktívne učenie, t. j. na hľadanie a objavovanie odpovedí, na zážitkové vyučovanie.

Základné ciele:

* poznávať politológiu cez štúdium odborných publikácií, cez dobové zmluvy a dokumenty
* poznávať súčasnú politiku cez činnosť aktívnych politikov (na slovenskej a komunálnej úrovni)
* rozvíjať komplex kompetencií – spôsobilostí a schopností, ktoré umožnia klásť otázky na riešenie problémových úloh
* mať prehľad o súčasnom dianí vo svete a dopade udalostí na globálny alebo regionálny priestor

*Základné predmetové kompetencie:*

**Žiaci sa naučia pracovať -**

* **s politologickými termínmi**
  + zaraďovať pojmy do historického kontextu
  + zaraďovať pojmy do synchrónnych celkov
  + rozpoznať významovosť a dôležitosť pojmov v súčasnosti
* **s politickým priestorom**
  + rozlišovať medzi miestnymi, regionálnymi, národnými, globálnymi javmi a procesmi
  + chápať vzájomnú prepojenosť a podmienenosť hospodárstva, politiky, sociálnej organizácie a kultúry
  + chápať vzťahy medzi individuálnym a kolektívnym životom
* **s politickými udalosťami, javmi a procesmi** 
  + charakterizovať vybrané udalosti, javy, procesy, ktoré mali vplyv na politiku v globálnom alebo regionálnom meradle
  + určiť príčiny a dôsledky udalostí, javov a procesov

**Žiaci vyhľadávajú relevantné informácie -**

* z rôznych zdrojov – textov verbálnych, obrazových, grafických i z textov kombinovaných; z učebníc, cvičebníc, pracovných listov, slovníka cudzích slov a politologického slovníka, atlasov, novín, časopisov, webových stránok; z odbornej, populárno-vedeckej literatúry

**Žiaci si kladú otázky pri štruktúrovaní výsledkov, výstupov a potvrdení vybraného postupu -**

* pri zoradení výsledkov
* pri rozpoznaní podstatného od nepodstatného
* pri určovaní podstatného, kľúčového
* pri integrovaní výsledkov do historického a geografického rámca (historická politológia a geopolitika)
* pri vyhodnocovaní správnosti postupu
* pri tvorbe súboru vlastných prác

**Obsah vzdelávania**

Vychádza z obsahu základných tém. Okrem politologických celkov obsahuje aj témy prierezových oblastí: multikultúrnej, environmentálnej výchovy, mediálnej, osobnostného a sociálneho rozvoja. Dôraz je kladený na tematické vyučovanie – analýzu a charakteristiku spoločenských, ekonomických, sociálnych javov.

**Časové a organizačné vymedzenie predmetu**

Časová dotácia pre vyučovanie predmetu je určená Školským vzdelávacím programom (ŠkVP). Politológia sa vyučuje ako voliteľný predmet pre žiakov štvrtého ročníka a oktávy (maturitného ročníka) s trojhodinovou týždennou časovou dotáciou. Vyučovacie hodiny predmetu majú 45 minút, v prípade exkurzií alebo vychádzok sa časový interval dohodne s vedením školy. Vyučovací proces prebieha v triede určenej vedením školy, v prípade potreby sa využijú učebne vybavené audiovizuálnou a inou technikou a počítačové učebne.

**Prierezové témy**

V súvislosti s európskou integráciou je potrebné, aby žiaci mali poznatky o historických, geografických a kultúrnych danostiach regiónov, s ktorými chcú v škole alebo mimo školy spolupracovať. „Výchova k mysleniu v európskych a globálnych súvislostiach“, „Výchova demokratického občana“, „Environmentálna výchova“, „Multikultúrna výchova“ a  iné sú tematické okruhy, ktoré majú viesť k úzkej spolupráci predmetov hlavne v bloku „Človek a spoločnosť“.

**Výchovno-vzdelávacie stratégie**

V rámci naplňovania vyššie uvedených cieľov budú vyučujúci politológie využívať predovšetkým nasledujúce výchovno-vzdelávacie stratégie:

- vytváranie predpokladov na orientáciu v politickej realite

- rozvíjanie politického, právneho a občianskeho vedomia študentov

- posilňovanie zmyslu pre osobnú a občiansku zodpovednosť

- motivovanie k aktívnej účasti na živote v spoločnosti na komunálnej i štátnej úrovni

- rozpoznávanie javov odporujúcich základným princípom demokratickej spoločnosti

- vedenie žiakov k samostatnému prejavu a obhajobe názorov

- rozvíjanie realistického a kritického myslenia u žiakov, zásad tolerancie k iným názorom a postojom

Pri realizácii stratégií sa využijú:

Prednášky a následné diskusie

Samostatné projekty a prezentácie

E-learning

Práca s mapou a atlasom

Heuristická metóda

Analýza písomných prameňov

**Spôsoby hodnotenia**

Predmet bude mať výstup s hodnotením absolvoval/absolvovala.

**Učebné zdroje:**

Heywood, Andrew: Politické ideologie. 4.vyd. Plzeň: Aleš Čeněk, 2008. 362 s. ISBN 978-80-7380-137-3.

Heywood, Andrew: Politologie. 3.vyd. Plzeň: Aleš Čeněk, 2008.

**Tematický obsah, ciele, obsahový a výkonový štandard a časové rozvrhnutie jednotlivých tém sú konkretizované v učebných osnovách.**